नॉटो के युद्ध अपराधों ने ली 1100 लोगों की जान : लीबिया  
लीबिया ने आरोप लगाया है कि मार्च के आखिर से देश में विद्रोही बलों के समर्थन में हो रहे नॉटो के हवाई हमलों में 1100 से अधिक लोग मारे गए हैं।
लीबिया के सरकारी वकील ने आरोप लगाया है कि मार्च के आखिर से देश में विद्रोही बलों के समर्थन में हो रहे नॉटो के हवाई हमलों में 1100 से अधिक लोग मारे गए हैं और करीब 4,500 लोग घायल हुए हैं। मोहम्मद जेकरी माहजुबी ने त्रिपोली में संवाददाताओं से कहा कि वह नॉटो प्रमुख एंडर्स फॉग रासमुसेन के खिलाफ युद्ध अपराधों के लिए लीबिया की अदालतों में मुकदमा चलाना चाहते हैं।  उन्होंने कहा, नॉटो के महासचिव रासमुसेन इस संगठन की कार्रवाई के लिए जिम्मेदार हैं जिसने निहत्थे लोगों पर हमले किए और 1,108 लोगों को मार डाला तथा 4,537 लोगों को घायल कर दिया। पूरे त्रिपोली में, अन्य शहरों में और गांवों में बमबारी की गई। युद्ध अपराधों के अलावा माहजुबी ने रासमुसेन पर लीबियाई नेता मुअम्मर गद्दाफी की हत्या की कोशिश करने, बेकसूर लोगों पर सुनियोजित तरीके से हमले करने और बच्चों की हत्या करने का भी आरोप लगाया।